Úradný vestník L 316 , 20/11/1997 S. 0021 - 0022



Rozhodnutie Spoločného výboru EHP č. 59/97 z 31. júla 1977, ktorým sa mení a dopĺňa príloha XVII (Intelektuálne vlastníctvo) k Dohode o EHP SPOLOČNÝ VÝBOR EHP, so zreteľom na Dohodu o Európskom hospodárskom priestore, upravenú Protokolom, ktorým sa upravuje Dohoda o Európskom hospodárskom priestore, ďalej len "dohoda", najmä na jej článok 98, keďže príloha XVII k dohode bola zmenená a doplnená rozhodnutím Spoločného výboru EHP č. 59/96 [1]; keďže nariadenie (ES) č. 1610/96 Európskeho parlamentu a Rady z 23. júla 1996 o vytvorení dodatkového ochranného osvedčenia na prípravky na ochranu rastlín [2] by sa malo zahrnúť do dohody, ROZHODOL TAKTO: Článok 1 Za bod 6 (nariadenie Rady (EHS) č. 1768/92) prílohy k dohode sa vkladá tento bod: "6a. 396 R 1610: nariadenie (ES) č. 1610/96 Európskeho parlamentu a Rady z 23. júla 1996 o vytvorení dodatkového ochranného osvedčenia na prípravky na ochranu rastlín (Ú. v. ES L 198, 8.8.1996, s. 30). Ustanovenia nariadenia znejú na účely súčasnej dohody v týchto úpravách: a) do článku 3 ods. 1 písm. b sa pridáva toto: "; na účely tohto pododseku a článkov, ktoré na neho odkazujú, oprávnenie na uvádzanie výrobkov na trh, udelené v súlade s vnútroštátnou legislatívou štátu EZVO, sa považuje za oprávnenie udelené v súlade so smernicou 91/414/EHS alebo rovnocenným ustanovením vnútroštátneho práva členského štátu ES."; b) článok 20 sa neuplatňuje; c) vzhľadom na Island a Nórsko sa toto nariadenie uplatňuje od 2. januára 1998; d) do článku 19 sa pridávajú tieto odseky: "3. Ak základný patent v štáte EZVO, vzhľadom na vypršanie jeho právoplatnej lehoty medzi 8. februárom 1997 a 2. januárom 1998, stratí platnosť, osvedčenie nadobúda platnosť až po dni uverejnenia rozhodnutia o jeho udelení. Na výpočet doby platnosti osvedčenia sa však uplatňuje článok 13 4. V prípade odseku 3 sa žiadosť o osvedčenie podáva do dvoch mesiacov od 2. januára 1998. 5. Osvedčenie požadované v súlade s odsekom 3 nebráni akejkoľvek tretej strane, ktorá medzi vypršaním platnosti základného patentu a uverejnením rozhodnutia o udelení osvedčenia, v dobrej viere komerčne používala vynález alebo robila vážne prípravy na takéto používanie, pokračovať v takomto používaní."; e) vzhľadom na Lichtenštajnsko sa naviac uplatňuje toto: So zreteľom na patentovú úniu medzi Lichtenštajnskom a Švajčiarskom, Lichtenštajnsko nevydáva žiadne dodatkové ochranné osvedčenia na prípravky na ochranu rastlín uvedené v tomto nariadení. Avšak, osvedčenia na prípravky na ochranu rastlín vydané vo Švajčiarsku nadobúdajú platnosť v Lichtenštajnsku až po nadobudnutí účinnosti príslušnej legislatívy vo Švajčiarsku." Článok 2 Znenia nariadenia (ES) č. 1610/96 v islandskom a nórskom jazyku, ktoré sú priložené k príslušným jazykovým verziám tohto rozhodnutia sú autentické. Článok 3 Toto rozhodnutie nadobúda účinnosť dňa 1. augusta 1997, za predpokladu, že boli podľa článku 103 ods. 1 dohody, vykonané všetky notifikácie Spoločnému výboru EHP. Článok 4 Toto rozhodnutie sa uverejňuje v oddiele EHP a v doplnku EHP k Úradnému vestníku Európskych spoločenstiev. V Bruseli 31. júla 1997 Za Spoločný výbor EHP predseda E. Bull [1] Ú. v. ES L 21, 23.1.1997, s. 11. [2] Ú. v. ES L 198, 8.8.1996, s. 30. --------------------------------------------------